
Text rozhodnutia
Súd: Krajský súd Košice Spisová značka: 3Sd/29/2016 Identifikačné číslo súdneho spisu: 7016200466 Dátum vydania rozhodnutia: 13. 07. 2016 Meno a priezvisko sudcu, VSÚ: JUDr. Valéria Mihalčínová ECLI: ECLI:SK:KSKE:2016:7016200466.2 Uznesenie Krajský súd v Košiciach v právnej veci navrhovateľa: Q. A., nar. XX.XX.XXXX, bytom S. XXX/XX, K., proti odporkyni: Sociálna poisťovňa, ústredie, so sídlom Ul. 29. augusta 8, 813 63 Bratislava, o starobný dôchodok, takto r o z h o d o l : Konanie z a s t a v u j e. Žiaden z účastníkov n e m á právo na náhradu trov konania. o d ô v o d n e n i e : Navrhovateľ sa domáhal preskúmania rozhodnutia odporkyne zo dňa 25.01.2016 č. XXX XXX XXXX X, ktorým bol navrhovateľovi priznaný starobný, pretože pri kontrole osobného listu dôchodkového poistenia zistil, že v ňom nie je započítaná doba dôchodkového poistenia za obdobie práce v zahraničí, kde si riadne platil príspevky dôchodkového poistenia do Sociálnej poisťovne v Českej republike. Na pojednávaní dňa 13.07.2016 navrhovateľ vzal opravný prostriedok o preskúmanie rozhodnutia odporkyne späť, nakoľko z vyjadrenia odporkyne pochopil, že za obdobie, kedy pracoval v Českej republike si môže uplatniť nárok na dôchodok v Sociálnej poisťovni Českej republiky. Podľa ustanovenia § 250d ods. 3 O.s.p. súd uznesením konanie zastaví, ak bola žaloba vzatá späť. Žalobca môže žalobu vziať späť až do rozhodnutia súdu (§250h ods. 2 O.s.p.). Podľa ustanovenia 250l ods. 2 O.s.p. pokiaľ v tretej hlave piatej časti O.s.p. nie je ustanovené inak, použijú sa pre konanie o opravných prostriedkoch proti rozhodnutiam správnych orgánov primerane ustanovenia druhej hlavy s výnimkou ust. § 250a O.s.p.. Pretože navrhovateľ vzal opravný prostriedok späť, bolo podľa citovaných ustanovení O.s.p. potrebné konanie zastaviť. Rozhodnutie o trovách konania sa opiera o ustanovenie § 146 ods. 1 písm. c/ O.s.p. použitého v spojitosti s ustanovením § 246c O.s.p. a § 250l ods. 2 O.s.p.. Poučenie: Proti tomuto uzneseniu možno podať odvolanie do 15 dní odo dňa jeho doručenia na Najvyšší súd v Bratislave prostredníctvom Krajského súdu v Košiciach, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

